यह वही मोहल्ला है जहां के लोग एक माह मेहनत करके सालों भर खुशियां मानते हुए अपना घर चलाते हैं। यह इलाहाबाद के संगम पर लगने वाले मेलों, कुंभों में हंसाकर, रुलाकर, डराकर, धमकाकर और धर्म के नाम पर पैसा वसूलने वाले पंडों का मोहल्ला है। आठ से 10 हजार आबादी वाला यह मोहल्ला भले ही पंडों के नाम से चर्चित है और भाजपा के समर्थकों के रूप में जाना जाता है, लेकिन इस बार इस मोहल्ले के मतदाताओं की सोच बदल गई है। राम पुकार पांडेय, संयोग शर्मा और विद्याधर स्नेही की बातों पर यकीन करें, तो इस दफा चौखंडी मोहल्ला भाजपा को वोट नहीं देगा। कारण? भाजपा ने चौखंडीवासियों के लिए कुछ नहीं किया है। पंडों की इस नगरी से कोई यह नहीं समझे कि यह ब्राह्मणों या अन्य अगड़ी जाति का मोहल्ला है। इस मोहल्ले में हर जाति-प्रजाति, दलित, पिछड़े सभी रह रहे हैं। लेकिन सबका पेशा पंडागीरी करना ही है।